ኢህአዴግ የአፍሪካ ፖለቲካ ፓርቲዎች ምክር ቤት የሚዲያ ፎረም ፕሬዚዳንት ሆኖ ተመረጠ
የኢትዮጵያ ህዝቦች አብዮታዊ ዴሞክራሲያዊ ግንባር (ኢህአዴግ)  የአፍሪካ ፖለቲካ ፓርቲዎች ምክር ቤት የሚዲያ ፎረም ፕሬዚዳንት ሆኖ ተመረጠ።ምክር ቤቱ በኒጄር ርዕሰ መዲና ኒያሚ ሰሞኑን ባካሄደው ስብሰባ የፎረሙ አስፈጻሚዎች የሚገዙበትን አሰራር ያዘጋጀ ሲሆን፤ የፎረሙን ፕሬዚዳንት፣ ሁለት ምክትል ፕሬዚዳንትና የሌሎች ስራ አስፈጻሚዎች ምርጫ አካሂዷል።በዚሁ ወቅት ኢህአዴግ በቻዱ የአርበኞች ንቅናቄ (ኤም.ፒ.ኤስ) ፓርቲ በዕጩነት ቀርቦ የፎረሙ ፕሬዚዳንት ሆኖ ተመርጧል።የናይጄሪያው የዴሞክራሲና የሶሻሊዝም ፓርቲ እንዲሁም የጋናው ብሔራዊ ዴሞክራሲያዊ ኮንግረስ ደግሞ የፎረሙ ምክትል ፕሬዚዳንት ሆነው ተመርጠዋል።የኢህአዴግ ተወካይ አቶ ከበደ ካሳ በዚሁ ወቅት  የአፍሪካ አገሮች የፖለቲካ ፓርቲዎች በኢትዮጵያና በገዢው ፓርቲ ላይ ላሳደሩት ዕምነት ምስጋና አቅርበዋል። ፓርቲው የተሰጠውን ኃላፊነት በሙሉ ቁርጠኝነት ለመወጣት ዝግጁ መሆኑንም ነው ያረጋገጡት።የአፍሪካ ፖለቲካ ፓርቲዎች ምክር ቤት ዋና ጸሓፊ ዶክተር ናፊ አሊ ናፊ  እንደገለጹት የሚዲያ ፎረሙ በምዕራባውያን መገናኛ ብዙሃን የሚቀርበውን የተዛባ ምልከታ በመቀየር የአፍሪካን ትክክለኛ ገጽታ ለማስተዋወቅም ትልቅ ፋይዳ አለው።የሚዲያ ፎረሙ በአፍሪካ አገሮች የፖለቲካ ፓርቲዎች ውስጥ የሚሰሩ የሚዲያ ካድሬዎች አቅማቸውን የሚያጎለብቱበትና ልምድ የሚለዋወጡበት መድረክ ነው።ምክር ቤቱን ከ35 የአፍሪካ አገሮችን በወከሉ 47 የፖለቲካ ፓርቲዎች በ2005 ዓ.ም በሱዳን ካርቱም የመሠረቱት ሲሆን፤ ከአፍሪካ ህብረት፣ ከፓን አፍሪካ ፓርላማ፣ ከእስያ፣ ከላቲን አሜሪካ ፣ ካሪቢያን አገሮች የፖለቲካ ፓርቲዎች እና ሌሎች ዓለምአቀፍ ተቋማት ጋር በትብብር ይሰራል።